
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL LAISVĖS PREMIJOS SKYRIMO 
2015-12-15   Nr. 101-I-30
Vilnius

Seimo Etikos ir procedūrų komisija: Leonardas Talmontas, Orinta Leiputė, Saulius Bucevičius, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Arminas Lydeka, Vytautas Saulis, Valerijus Simulikas, Kazys Starkevičius, pagal 2015 m. gruodžio 15 d. Seimo pavedimą nagrinėjo Laisvės premijos skyrimo tvarką.
Etikos ir procedūrų komisija nustatė:
2015 m. gruodžio 15 d. svarstant Seimo plenarinio posėdžio darbotvarkę Seimo narys Povilas Urbšys paprašė įtraukti Seimo nutarimo „Dėl 2015 metų Laisvės premijos paskyrimo Vytautui Landsbergiui“ projektą Nr. XIIP-3890 į Seimo plenarinio posėdžio darbotvarkę. Dėl šio prašymo balsavo už – 63, prieš – 2, susilaikė 37. 

Seimo narys Bronius Bradauskas, atsižvelgdamas į tai, kad Seimas pritarė Seimo nario P. Urbšio registruoto projekto įtraukimui į plenarinio posėdžio darbotvarkę, paprašė į darbotvarkę įtraukti ir jo bei kitų Seimo narių alternatyvų nutarimo „Dėl 2015 metų Laisvės premijos paskyrimo“ projektą Nr. XIIP-3854.
Laisvės premija skiriama pagal Laisvės premijų įstatymo nuostatas. Pagal šį įstatymą pretendentą premijai gauti atrenka Laisvės premijų komisija (toliau – Komisija), kuri kiekvienais metais iki lapkričio 23 dienos pateikia Seimui išvadas apie atrinktą pretendentą premijai gauti. Premija Seimo nutarimu paskiriama iki gruodžio 23 dienos. 
Komisija buvo sudaryta 2013 m. balandžio 23 d. Seimo nutarimu „Dėl Laisvės premijų komisijos sudarymo“ Nr. XII-252. 2015 m. lapkričio 16 d. Seimo Pirmininko pavaduotoja, Laisvės premijų komisijos pirmininkė Irena Degutienė registravo Seimo nutarimo „Dėl 2015 metų Laisvės premijos paskyrimo Vytautui Landsbergiui“ projektą Nr. XIIP-3780. 
Seimas 2015 m. lapkričio 24 d. nepritarė Komisijos pasiūlytai V. Landsbergio kandidatūrai Laisvės premijai gauti, Projektą atmetė ir grąžino iniciatoriams tobulinti. 
Įstatyme nėra nurodyta, kas pagal Komisijos sprendimą turi registruoti Seimo nutarimo projektą. Atsižvelgiant į tai, I. Degutienė, registruodama Projektą kaip Komisijos pirmininkė, nepažeidė galiojančių teisės aktų nuostatų.
2015 m. gruodžio 3 d. Seimo Etikos ir procedūrų komisija savo išvadoje Nr. 101-I-24 konstatavo, kad Komisija turi susirinkti ir vykdyti Seimo pavedimą Projektą tobulinti. 
Pagal Laisvės premijų įstatymą tik Komisija turi teisę teikti pretendentus Laisvės premijai gauti, siūlymai turi būti teikiami pagal nustatytą tvarką, pateikiami nustatyti dokumentai. Seimo narių registruoti nutarimų projektai, kuriais siūlomi pretendentai Laisvės premijai gauti, neturėtų būti svarstomi Seime. Seimo nariai turi teisę teikti pasiūlymus nutarimo projektui kaip ir bet kuriam kitam teisės akto projektui, bet tik tam, kuris registruotas Komisijos sprendimo pagrindu. 
Etikos ir procedūrų komisija nusprendė:
1. Siūlyti Seimui nesvarstyti Seimo nutarimo „Dėl 2015 metų Laisvės premijos paskyrimo Vytautui Landsbergiui“ projekto Nr. XIIP-3890 bei Seimo nutarimo „Dėl Laisvės premijos paskyrimo“ projekto Nr. XIIP-3854, kadangi pretendentai projektuose teikiami nesilaikant galiojančios Laisvės premijų įstatyme nustatytos tvarkos. 
2. Atkreipti Seimo narių dėmesį į tai, kad pagal Laisvės premijų įstatymo 2 straipsnio 5 dalį Komisija Seimui pateikia savo išvadas dėl pretendento Laisvės premijai gauti, kurios įforminamos Komisijos sprendimu. 
3. Rekomenduoti Seimui 2015 metais Laisvės premijos neskirti. 
Balsavimo rezultatai: už – 8, prieš – 1, susilaikė – 2.
Komisijos pirmininkas

